b'\n_START_ARTICLE_\nEdurne Pasaban Lizarribar\n_START_SECTION_\nBiografia\n_START_PARAGRAPH_\nLa seva afici\xc3\xb3 per la muntanya comen\xc3\xa7\xc3\xa0 ja des de molt jove al costat dels seus pares. A poc a poc s\'an\xc3\xa0 endinsant en el m\xc3\xb3n de l\'Alpinisme realitzant ascensions cada cop de major dificultat als Pirineus i Alps. Als 15 anys el seu cos\xc3\xad Asier la form\xc3\xa0 en escalada en roca. Ja amb 17 anys, ascend\xc3\xad el volc\xc3\xa0 Chimborazo, a l\'Equador, de 6.310 metres d\'altitud._NEWLINE_Pasaban complet\xc3\xa0 els seus estudis d\'Enginyeria T\xc3\xa8cnica Industrial, i despr\xc3\xa9s obtingu\xc3\xa9 un M\xc3\xa0ster en Gesti\xc3\xb3 de Recursos Humans per ESADE a Barcelona. El seu primer treball no fou de guia de muntanya, sin\xc3\xb3 a l\'empresa familiar, dedicada a la construcci\xc3\xb3 de maquin\xc3\xa0ria. Despr\xc3\xa9s fund\xc3\xa0 un restaurant i allotjament de turisme rural anomenat \xe2\x80\x9cEl Abeletxe\xe2\x80\x9d._NEWLINE_L\'any 2001 assol\xc3\xad el seu primer vuit mil, el cim de l\'Everest. Despr\xc3\xa9s d\'assolir varis vuit mils els anys 2002 i 2003, el juliol de 2004 particip\xc3\xa0 en una expedici\xc3\xb3 al K2 organitzada pel programa Al Filo de lo Imposible de TVE. L\'expedici\xc3\xb3 assol\xc3\xad el cim, per\xc3\xb2 ella i el seu company Juanito Oiarzabal sofriren congelacions als peus durant el descens. L\'aventura acab\xc3\xa0 en una llarga i dolorosa recuperaci\xc3\xb3 a l\'hospital i Edurne pat\xc3\xad l\'amputaci\xc3\xb3 de dues falanges dels dos dits segons dels peus, mentre que Juanito Oiarzabal pat\xc3\xad amputacions a tots els dits dels peus._NEWLINE_A principis del 2008, era l\'\xc3\xbanica dona alpinista, juntament amb Gerlinde Kaltenbrunner i Nives Meroi, que havia fet el cim d\'onze dels catorze vuit mils del m\xc3\xb3n. El maig de 2009 fou la primera dona de la hist\xc3\xb2ria a assolir 12 vuit mils. La sud-coreana Oh Eun-Sun (Miss Oh) fou la primera a assolir 13 cims, en una lluita per assolir els 14 cims de vuit mil metres que hi ha a la terra. El 17 d\'abril de l\'any 2010 Pasaban assol\xc3\xad el seu tretz\xc3\xa8 cim, l\'Annapurna i deu dies despr\xc3\xa9s, Miss Oh assol\xc3\xad el cim d\'aquella mateixa muntanya i proclam\xc3\xa0 ser la primera dona de la hist\xc3\xb2ria a assolir els 14 cims malgrat els seriosos dubtes que existien sobre una de les seves ascensions de l\'any 2009. Posteriorment, Pasaban finalitz\xc3\xa0 els catorze cims el 17 de maig de 2010. _NEWLINE_Pasaban critic\xc3\xa0 en diverses ocasions els m\xc3\xa8todes usats per la seva rival sud-coreana, i express\xc3\xa0 els seus dubtes sobre si Miss Oh havia arribat realment al cim del Kanchenjunga en l\'ascensi\xc3\xb3 del maig de 2009, al\xc2\xb7legant una fotografia que no ho deixava clar i el testimoni de dos xerpes. Oh Eun-Sun va rebutjar l\'al\xc2\xb7legaci\xc3\xb3 i va assegurar que tres xerpes que l\'acompanyaven li van dir que havia fet el cim. Finalment, l\'ascens de Miss Oh al Kanchenjunga no fou reconegut per la Federaci\xc3\xb3 d\'Alpinisme de Corea del Sud ni Elizabeth Hawley, considerada la not\xc3\xa0ria de l\'Him\xc3\xa0laia que acredita els ascensos mitjan\xc3\xa7ant la interrogaci\xc3\xb3 als alpinistes i l\'observaci\xc3\xb3 de proves fotogr\xc3\xa0fiques. Aquest fet, convert\xc3\xad oficialment a Edurne Pasaban en la primera dona a assolir el cim dels catorze vuit mils del m\xc3\xb3n. El 2010 fou guardonada amb el premi Marca Leyenda._NEWLINE_L\'any 2010 Edurne va afirmar que el seu proper repte esportiu seria tornar a escalar l\'Everest la primavera de 2011, per\xc3\xb2 sense oxigen suplementari, a difer\xc3\xa8ncia de la primera vegada (fou el primer "vuit mil" que coron\xc3\xa0, i l\'\xc3\xbanic en qu\xc3\xa8 ha usat oxigen), i que un cop assolit, molt possiblement es retiraria de l\'esport professional.'